
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 03 septembrie 2019
Nr.4C-11/175
RAPORT 
asupra propunerii legislative pentru modificarea articolului 71 din Legea educaţiei naţionale nr.1/2011
(Plx. 262/2019)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 262 din 24 iunie 2019, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea articolului 71 din Legea educaţiei naţionale nr.1/2011.
Pentru întocmirea raportului, Comisia a analizat avizul negativ al Comisiei pentru egalitatea de șanse pentru femei și bărbați, avizul favorabil al Consiliului Legislativ nr. 482/13.06.2019, avizul nefavorabil al Consiliului Economic și Social nr. 3166/19.06.2019.
Propunerea legislativă are ca obiect de reglementare modificarea art.71 alin.(3) din Legea educaţiei naţionale nr.1/2011, cu modificările şi completările ulterioare, în sensul ca rezultatele evaluării să se exprime în funcţie de nivelul ciclului de învăţământ astfel: prin nivel atins, referitor la gradul de însușire a competențelor, la clasa pregătitoare, clasa I și clasa a II-a, prin note de la 1 la 10 la nivelul claselor a III-a și a IV-a, iar la nivelul ciclului gimnazial secundar și în învățământul terțiar non-universitar, prin note de la 1 la 10 sau prin punctaje. 
      
2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 19 deputaţi, din totalul de 24 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Petru Andea - secretar de stat în cadrul Ministerului Educației Naționale.  

3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 03 septembrie 2019, Comisia a propus, cu 18 voturi pentru și 1 abținere, respingerea propunerii legislative din următoarele considerente: 

- la momentul înlocuirii sistemului de notare prin sistemul de evaluare cu calificative bazate pe descriptori de performanţă în învăţământul primar, începând cu anul şcolar 1998-1999, necesitatea acestui proces a decurs din coerența evaluări și comparabilitatea în notare la nivel național, dintr-o mai mare ușurință în utilizare, fiind mai bine adaptat particularităților psihologice ale elevilor pentru acest nivel de vârstă, considerându-se că era anterior acordarea notelor în strânsă legătură cu experienţa şi percepţia fiecărui cadru didactic, fără utilizarea unor criterii clare, transparente. Sistemul de notare prin calificative (foarte bine, bine, suficient, insuficient), bazat pe descriptori de performanță, nu realizează o discriminare la fel de fină ca sistemul cifric, deoarece nu urmărește ierarhizarea elevilor. În învățământul primar, accentul este pus mai mult pe dezvoltarea spiritului de echipă, decât pe cel de competiție;

- sistemul de notare existent şi-a demonstrat eficiența prin: evaluarea obiectivă a elevilor; motivaţie crescută pentru învăţare a elevilor cu rezultate medii şi slabe; comparabilitate, la nivel naţional, a rezultatelor elevilor, evaluaţi pe baza unor criterii calitative unitare, şi nu printr-o apreciere cantitativă, descriptivă și relativ întâmplătoare; transparenţă în apreciere; înţelegerea de către elevi, profesori şi părinţi a modului de evaluare curentă;

- în cadrul actualului sistem de notare pe o scară de 10 trepte era foarte dificil de elaborat criterii relevante şi unitare pentru acordarea fiecărei note în învățământul primar; 

- la nivelul gimnazial şi învăţământ terţiar non-universitar evaluarea prin note este justificată prin competenţele diferenţiate ale disciplinelor studiate. Nivelul de atingere al fiecăreia dintre aceste competenţe contribuie la conturarea unui „profil” complex şi individualizat, atât al nivelului atingerii competenţelor, cât mai ales al predispoziţiilor şi interesului elevilor pentru un anumit domeniu/disciplină sau complex de discipline. În acest caz, ierarhizarea permisă prin sisteme de evaluare, prin note sau punctaj, este deosebit de utilă fie în acţiunile remediale, cât şi în consilierea şi orientarea elevului în alegerea viitoarei cariere.   

